Vista la comunicació de vaga formulada pel Sindicato Español de Maquinistas y Ayudantes Ferroviarios (SEMAF) a l'empresa Ferrocarrils de la Generalitat de Catalunya (FGC) (amb registre d'entrada de 2 de maig de 2019), que està prevista per als dies 13, 14, 15, 16, 17, 20 i 27 de maig de 2019, d'1.00 a 3.00 hores, de 7.00 a 9.00 hores i de 17.00 a 19.00 hores, i que afecta tot el personal de conducció de l'empresa que presta serveis a les línies metropolitanes;
Vist que el servei de transport de viatgers per ferrocarril que presta l'empresa Ferrocarrils de la Generalitat de Catalunya (FGC) s'ha de considerar un servei essencial per a la comunitat, ja que la seva interrupció afectaria béns i drets constitucionalment protegits, com és el dret al trasllat i a la lliure circulació, segons assenyala l'article 19 de la Constitució;
Vist que el transport per ferrocarril que ofereix l'empresa és un mitjà que dona servei a un gran nombre d'usuaris, que ha anat creixent de forma constant a causa de la intensa interrelació entre les poblacions del Barcelonès i les comarques circumdants, i també amb l'àrea interior de Barcelona, amb una gran quantitat de desplaçaments que cobreixen, entre d'altres, la mobilitat obligada per motius laborals i d'estudis de la població i que, per tant, resulta necessari garantir;
Vist que l'autoritat governativa ha de dictar les mesures necessàries per tal de mantenir els serveis essencials, tenint en compte que aquesta restricció ha de ser justificada i proporcional a l'exercici legítim del dret de vaga reconegut a l'article 28.2 de la Constitució;
Vist que en ordres anteriors s'han fixat serveis mínims per al servei de transport tenint en compte la diferent intensitat d'ús que els usuaris fan al llarg del dia: d'una banda, les anomenades hores punta, de 6.30 a 9.30 hores i de 16.00 a 20.00 hores, i durant les quals, atesa la més alta incidència, queda justificat garantir el funcionament del servei amb un percentatge superior; i, de l'altra, les anomenades hores vall, que coincideixen amb la resta de la jornada, i durant les quals es garanteix el servei amb un percentatge inferior;
Vistes les consideracions anteriors i tenint en compte els antecedents de vagues anteriors, es considera adient fixar uns serveis mínims per a la convocatòria de vaga adreçada al personal de conducció consistents en el 25% durant la franja horària coincident en hores vall, i en el 50% durant la franja horària coincident en les hores punta indicades en el punt anterior.
Vist que les parts en conflicte, en tràmit d'audiència, han formulat les respectives propostes sobre els serveis mínims a establir durant la vaga, tal com consta a l'acta de 7 de maig de 2019;
Vist que s'ha demanat informe a la Secretaria General del Departament de Territori i Sostenibilitat;
La situació de vaga anunciada pel Sindicato Español de Maquinistas y Ayudantes Ferroviarios (SEMAF) a l'empresa Ferrocarrils de la Generalitat de Catalunya (FGC), que està prevista per als dies 13, 14, 15, 16, 17, 20 i 27 de maig de 2019, d'1.00 a 3.00 hores, de 7.00 a 9.00 hores i de 17.00 a 19.00 hores, i que afecta el personal de conducció de l'empresa que presta serveis a les línies metropolitanes, queda condicionada al manteniment dels serveis mínims següents:
Períodes de vaga coincidents amb hores punta: 50% del servei de conducció.
Períodes de vaga coincidents amb hores vall: 25% del servei de conducció.
Així mateix, s'estableixen com a serveis mínims els moviments i les operacions necessàries per al funcionament normal dels serveis fixats anteriorment, així com per al desenvolupament normal del servei un cop finalitzada la situació de vaga.